Ursula Von der Leyen, a Bizottság elnöke megbízólevelében megbízta Janusz Wojciechowski biztost, hogy „vizsgálja meg, miként lehetne megerősíteni a földrajzi árujelzők rendszerét. A rendszer kulcsfontosságú szerepet játszik a kiváló élelmiszer-minőség és az élelmiszerekre vonatkozó magas szintű előírások fenntartásában, valamint annak biztosításában, hogy kulturális, gasztronómiai és helyi örökségünk megőrizhető és eredetiségét illetően tanúsított legyen szerte a világon”. A kezdeményezés célja a földrajzi árujelzők mint szellemitulajdon-jogok jelenlegi rendszerének a szellemi tulajdonra vonatkozó cselekvési tervvel összhangban történő megerősítése, valamint a hagyományos élelmiszerek elnevezésének hatékony védelme. A kezdeményezés hozzájárul a közös agrárpolitika célkitűzéseinek megvalósításához, különösen az élelmiszerekkel és az egészséggel kapcsolatos társadalmi igényekre az uniós mezőgazdaság által adott válasz javításához, és ezáltal reflektál az európai zöld megállapodásra és „a termelőtől a fogyasztóig” stratégiára . 2020-ban értékeléstámogató tanulmány készült a földrajzi árujelzőkről és a hagyományos különleges termékekről. 2021 decemberében a Bizottság az értékelésről szóló szolgálati munkadokumentumot tett közzé. A következő hat problémát azonosították: A termelők tekintetében: 1. Kihívások és hiányosságok a földrajzi árujelzők érvényre juttatása területén: az ellenőrzések gyengeségei (különösen az értéklánc downstream szakaszaiban), valamint a termelők jogainak a termelés helye szerinti tagállamon kívüli és az interneten történő érvényesítésével kapcsolatos nehézségek; 2. Egyensúlyhiányok az élelmiszer-ellátási lánc mentén: a földrajzi árujelzők termelői csoportjai nem rendelkeznek erős pozícióval az élelmiszer-ellátási láncban annak biztosításához, hogy méltányos bevételre tegyenek szert termékeikből; A fogyasztók tekintetében: 3. A fenntarthatósághoz való hozzájárulást nem fejezik ki kellőképpen a földrajzi árujelzők rendszerei; 4. A fogyasztók kevéssé ismerik és értik a földrajzi árujelzők logóit, aminek következtében a rendszerek korlátozott hatékonysággal nyújtanak egyértelmű tájékoztatást a fogyasztóknak; A szabályozási keret tekintetében: 5. A földrajzi árujelzőkre vonatkozó szabályok és eljárások bonyolultsága: a földrajzi árujelzők rendszereire vonatkozó szabályokat négy olyan alap-jogiaktus állapítja meg, amelyek némileg eltérő jogi terminológiával rendelkeznek, ami fokozza a rendszer bonyolultságát; 6. A hagyományos különleges termékekre vonatkozó rendszer nem sikeres, 28 éves fennállása alatt nagyon kevés elnevezést jegyeztek be. Az érvényre juttatást, az elnevezések bejegyzésére irányuló kérelmek kezelését, a földrajzi árujelzők termelői csoportjainak működését, valamint a földrajzi árujelzők és a hagyományos különleges termékek rendszereire vonatkozó tájékoztatást gátolja, hogy négy ágazatspecifikus uniós rendelet állapítja meg a szabályokat és az eljárásokat, amelyek történelmi okok miatt vagy a termékek sajátosságai miatt eltérnek. A fenntarthatóbb élelmiszerrendszerek megteremtésére irányuló felhívás (vö. „a termelőtől a fogyasztóig” stratégiában foglaltak) iránymutatásul szolgál a fenntarthatósági kritériumoknak a földrajzi árujelzők rendszereibe való integrálásához. A földrajzi árujelzők termelői csoportjai egyértelmű meghatározásának hiánya, valamint a termelők aktív szervezetbe tömörítésének kihívása akadályozza földrajzi árujelzőik hatékony kezelését. A rendszerek alacsony szintű elismerésének és megértésének fő okát a tájékoztatás és a nyilvánosság körében történő népszerűsítés hiányában határozták meg. A hagyományos különleges termékek bejegyzési eljárását az érintett szereplők bonyolultnak és nehézkesnek tartják. A fenti problémák megfelelő kezelése érdekében jogi módosításokra van szükség. Uniós szintű beavatkozás nélkül a fent azonosított problémák tartósan fenn fognak állni, sőt néhány közülük még súlyosbodhat is. A földrajzi árujelzők rendszerei az Uniónak a WTO TRIPS-megállapodás (a szellemi tulajdonjogok kereskedelmi vonatkozásairól szóló megállapodás) szerinti kötelezettségeit hajtják végre, amelyek értelmében jogi eszközöket kell biztosítani valamennyi WTO-tag földrajzi árujelzőinek az EU-ban való oltalmazásához. Az Unió továbbá az Európai Unió Alapjogi Chartája értelmében felelős a szellemitulajdon-jogok védelmének biztosításáért is. A földrajzi árujelzők növelik a termékek értékét, és ezáltal növelik az agrár-élelmiszeripari ágazat jövedelmét. A leginkább érintett érdekelt felek a földrajzi árujelzővel ellátott termékek termelői és az ilyen termelők csoportjai, a fogyasztók, valamint a nemzeti és uniós szintű hatóságok.